b'\n_START_ARTICLE_\nJungtini\xc5\xb3 Taut\xc5\xb3 Poveikio aplinkai \xc4\xafvertinimo tarpvalstybiniame kontekste konvencija\n_START_PARAGRAPH_\nJungtini\xc5\xb3 Taut\xc5\xb3 Poveikio aplinkai \xc4\xafvertinimo tarpvalstybiniame kontekste konvencija (dar \xc5\xbeinoma kaip Espoo konvencija) yra tarptautin\xc4\x97 sutartis, priimta 1991 m. Espe, Suomijoje ir \xc4\xafsigaliojusi 1997 m. rugs\xc4\x97jo 10 d. Tai pirmasis daugia\xc5\xa1alis susitarimas, pateikiantis detalias tarpvalstybinio poveikio aplinkai vertinimo taisykles ir j\xc5\xb3 proced\xc5\xabrinius reikalavimus. Derybos d\xc4\x97l konvencijos vyko Jungtini\xc5\xb3 Taut\xc5\xb3 Europos ekonomin\xc4\x97je komisijoje, dokument\xc4\x85 gali ratifikuoti bet kuri komisijos nar\xc4\x97. Iki 2012 m. sausio tai buvo padariusios 45 valstyb\xc4\x97s.\n_START_SECTION_\nTurinys\n_START_PARAGRAPH_\nEspoo konvencija pateikia proced\xc5\xabrinius reikalavimus \xc4\xafvairaus pob\xc5\xabd\xc5\xbeio veikloms, kurios gali sukelti neigiam\xc4\x85 \xc4\xaftak\xc4\x85 u\xc5\xbe j\xc4\x85 vykdan\xc4\x8dios \xc5\xa1alies rib\xc5\xb3. Konvencij\xc4\x85 pasira\xc5\xa1iusios \xc5\xa1alys turi prane\xc5\xa1ti aplinkin\xc4\x97ms valstyb\xc4\x97ms apie galimai tarptautin\xc4\xaf poveik\xc4\xaf turin\xc4\x8dius projektus, suteikti suinteresuotoms pus\xc4\x97ms (\xc4\xafskaitant nevyriausybines organizacijas ir visuomen\xc4\x99) galimyb\xc4\x99 dalyvauti poveikio aplinkai \xc4\xafvertinime, paruo\xc5\xa1ti ataskait\xc4\x85 pagal nustatytus reikalavimus ir j\xc4\x85 vie\xc5\xa1ai skelbti. Galutin\xc4\xaf sprendim\xc4\x85 d\xc4\x97l projekto \xc4\xafgyvendinimo priima j\xc4\xaf vykdanti valstyb\xc4\x97, atsi\xc5\xbevelgdama \xc4\xaf gautas pastabas._NEWLINE_Konvencija susideda i\xc5\xa1 20 straipsni\xc5\xb3, kuriuose pateikiami prane\xc5\xa1imo kitoms valstyb\xc4\x97ms, pa\xc4\x8dio poveikio aplinkai vertinimo rengimo, konsultacij\xc5\xb3 reikalavimai. Be pagrindinio teksto yra septyni priedai. Pirmajame i\xc5\xa1vardinamos veiklos, kurioms galioja konvencijos reikalavimai: didesnio paj\xc4\x97gumo naftos, anglies arba degi\xc5\xb3j\xc5\xb3 skal\xc5\xabn\xc5\xb3 perdirbimo gamykl\xc5\xb3, \xc5\xa1ilumini\xc5\xb3 arba atomini\xc5\xb3 elektrini\xc5\xb3, stambi\xc5\xb3 krosni\xc5\xb3, spalvotosios metalurgijos \xc4\xafmoni\xc5\xb3, asbesto gamykl\xc5\xb3, chemijos kombinat\xc5\xb3, u\xc5\xbetvank\xc5\xb3, atliek\xc5\xb3 deginimo \xc4\xafrengini\xc5\xb3 statyba, naftotieki\xc5\xb3 ir dujotieki\xc5\xb3 tiesimas, ir kita. Antrajame pateikiami informacijos, kuri\xc4\x85 privalu \xc4\xaftraukti \xc4\xaf poveikio aplinkai vertinimo dokumentus, s\xc4\x85ra\xc5\xa1as. Tre\xc4\x8diajame - kriterijai, pagal kuriuos nustatoma veikl\xc5\xb3, nei\xc5\xa1vardint\xc5\xb3 pirmajame priede, reik\xc5\xa1m\xc4\x97 aplinkai. Likusiuose minimi \xc4\xafvair\xc5\xabs detalesni proced\xc5\xabriniai reikalavimai._NEWLINE_Konvencija buvo du kartus papildyta: 2001 metais Sofijoje (Bulgarija) ir 2004 metais Kavtate (Kroatija). Kiekvienas papildymas turi b\xc5\xabti atskirai ratifikuotas j\xc4\xaf priiman\xc4\x8di\xc5\xb3 valstybi\xc5\xb3.\n_START_SECTION_\nProtokolas d\xc4\x97l strateginio poveikio aplinkai vertinimo\n_START_PARAGRAPH_\n2003 met\xc5\xb3 gegu\xc5\xbe\xc4\x97s 21 dien\xc4\x85 Kijeve (Ukraina) buvo priimtas atskirai nuo konvencijos ratifikuojamas Protokolas d\xc4\x97l strateginio poveikio aplinkai vertinimo. Jis \xc4\xafsigaliojo 2010 m. bir\xc5\xbeelio 11 dien\xc4\x85._NEWLINE_Protokolas nurodo reikalavimus, kuri\xc5\xb3 turi laikytis j\xc4\xaf pri\xc4\x97musios valstyb\xc4\x97s, vertindamos strategini\xc5\xb3 plan\xc5\xb3 poveik\xc4\xaf aplinkai.\n_START_SECTION_\nInstitucijos\n_START_PARAGRAPH_\nKonvencij\xc4\x85 pasira\xc5\xa1iusios \xc5\xa1alys renkasi \xc4\xaf kasmetinius susitikimus, kuriuose priimami pagrindiniai su konvencija susij\xc4\x99 sprendimai. Konvencija taip pat turi savo sekretoriat\xc4\x85, vykdom\xc4\x85j\xc4\xaf komitet\xc4\x85, darbin\xc4\x99 grup\xc4\x99, biur\xc4\x85 ir tyrim\xc5\xb3 komisij\xc4\x85.\n_START_SECTION_\n\xc5\xa0alys nar\xc4\x97s\n_START_PARAGRAPH_\nPirmin\xc4\x99 konvencij\xc4\x85 yra ratifikavusios did\xc5\xbeioji dauguma Europos ekonominei komisijai priklausan\xc4\x8di\xc5\xb3 valstybi\xc5\xb3 - 45 i\xc5\xa1 56. Tarp to nepadariusi\xc5\xb3 yra JAV, Rusija, Turkija, Uzbekistanas, Turkm\xc4\x97nija, Tad\xc5\xbeikistanas, Gruzija, Izraelis, Monakas, San Marinas ir Andora. Pirm\xc4\x85j\xc4\xaf ir antr\xc4\x85j\xc4\xaf papildym\xc4\x85 bei protokol\xc4\x85 2012 m. saus\xc4\xaf buvo ratifikav\xc4\x99 atitinkamai 21, 18 ir 23 \xc5\xa1alys.'